Jafnrétti kynjanna í heiminum : Ísland í fyrsta sæti 9. árið í röð Hvergi í heiminum mælist meiri jöfnuður milli kynjanna en á Íslandi samkvæmt mælingum Alþjóðaefnahagsráðsins árið 2017 og trónir Ísland í efsta sæti 9. árið í röð . Í kynningu á niðurstöðunum er sérstaklega fjallað um hvað ræður góðri frammistöðu Íslendinga á þessu sviði . Alþjóðaefnahagsráðið , ( e. World Economic Forum -WEF ) hefur birt skýrslur um stöðu kynjajafnréttis í heiminum ( e. Global Gender Gap Report ) frá árinu 2006 . Menntunarþátturinn er metinn út frá menntunarstigi karla og kvenna , heilbrigðisþátturinn tekur m.a. mið af lífslíkum og jafnfrétti á sviði stjórnmála er metið út frá stjórnmálaþátttöku kynjanna en staða Íslands árið 2017 miðar við hlutfall kvenna á Alþingi fyrir kosningarnar 28. október sl . Ein af meginniðurstöðum skýrslu þessa árs er að eftir tíu ára hægfara framfarir á heimsvísu þar sem kynjabilið hefur minnkað , sýna niðurstöður ársins 2017 bakslag . HVAÐ RÆÐUR GÓÐUM ÁRANGRI ÍSLANDS ? Samkvæmt mælingum WEF hefur 87% kynjabilsins á Íslandi verið brúað og frá því að WEF hóf mælingar árið 2006 hefur kynjabilið minnkað um 10% sem skipar Íslandi í sæti þeirra ríkja þar sem jafnrétti kynjanna eykst hvað hraðast . Árangur Íslands sem skorar hæst á jafnréttiskvarða WEF níunda árið í röð vekur athygli og óskaði WEF eftir umfjöllun frá jafnréttisteymi velferðarráðuneytisins um það hvaða þættir kunni helst að ráða góðum árangri landsins á sviði jafnréttismála . KYNNINGARMYNDBAND UM JAFNRÉTTI Á ÍSLANDI WEF hafa birt stutt myndband um stöðu jafnréttismála á Íslandi með áherslu á aðgerðir til þess að draga úr launamun kynjanna , m.a. með lögleiðingu jafnlaunavottunar . Myndbandið er aðgengilegt á facebook og er vísað á það hér að neðan .